จุรินทร์ ประชุมร่วม 3 ฝ่าย แก้ปัญหาการค้าผลไม้ครบวงจร ลดผลกระทบจากไวรัสโคโรนาหลังจีนชะลอนำเข้าผลไม้ไทย
นายจุรินทร์ ลักษณวิศิษฎ์ รองนายกรัฐมนตรีและรัฐมนตรีว่าการกระทรวงพาณิชย์ ลงพื้นที่จันทบุรี หารือผู้เกี่ยวข้องหามาตรการแก้ไขปัญหาผลไม้แบบครบวงจร            บ่ายวันนี้ (8 ก.พ. 63) ที่ห้องประชุม องค์การบริหารส่วนจังหวัดจันทบุรี นายจุรินทร์ ลักษณวิศิษฎ์ รองนายกรัฐมนตรีและรัฐมนตรีว่าการกระทรวงพาณิชย์ พร้อมคณะลงพื้นที่จันทบุรี เป็นประธานในการประชุมแก้ไขปัญหาผลไม้แบบครบวงจร โดยมีโรงบรรจุคัด ผู้ส่งออก ผู้เกี่ยวข้องทั้งภาครัฐและเอกชนมาร่วมหารือ เพื่อร่วมกันจัดทำมาตรการในการดูแลราคาผลไม้ภาคตะวันออกในช่วงที่ผลผลิตออกสู่ตลาดตั้งแต่ช่วงเดือนเมษายน 2563 เป็นต้นไป โดยเฉพาะ ทุเรียน เงาะ มังคุด เพื่อป้องกันราคาตกต่ำ และหาช่องทางในการระบายผลผลิตออกสู่ตลาดทั้งในประเทศ และต่างประเทศ การแก้ปัญหาการรับซื้อผลไม้ระหว่างโรงคัดบรรจุหรือล้งกับเกษตรกร จะผลักดันให้มีการทำสัญญาให้ถูกต้องและบังคับได้ตามกฎหมาย            ส่วนการรับมือผลผลิตผลไม้ที่จะออกสู่ตลาด มีแผนจะกระจายผลไม้ ทำการเชื่อมโยงระหว่างผู้ผลิต ผู้ส่งออก เกษตรกร ร่วมมือกับ ห้างสรรพสินค้า ห้างค้าปลีกค้าส่ง จำหน่ายผลไม้ จัดมหกรรมผลไม้ กระตุ้นการบริโภค ด้านการส่งออก มีแผนสนับสนุนสภาพคล่องกับผู้ส่งออก ดอกเบี้ยต่ำ เพื่อให้ผู้ส่งออกมีทุนไปซื้อผลไม้จากเกษตรกร เร่งทำตลาดส่งออก โดยมีเป้าหมายประเทศเพื่อนบ้าน จีน และ อินเดีย            เครดิต : จำนงค์ พึ่งพงษ์ ข่าว สวท.จันทบุรี#ประชุมแก้ไขปัญหาผลไม้แบบครบวงจร #เกษตรกร #สำนักข่าวกรมประชาสัมพันธ์ #NNT #ILOVETHAILAND